Det seneste år er der sket et fald på 70 procent i i udbetalingen af bonus til bybusserne. Og kun på tre ud af 25 busruter er servicen god nok til at busselskabet får bonus fra Nordjyllands Trafikselskab.

Udbetalingen af bonuspenge til bybuslinierne er faldet med mere end 70 procent på et år. Og det er ikke godt nok, siger bestyrelsesformanden for Nordjyllands Trafikselskab, Thomas Kastrup-Larsen. - Det er rigtig ærgeligt. Vi ville gerne udbetale alle bonuspengene, for det betyder at passagerne får den bedste service, siger Thomas Kastrup-Larsen til TV2/Nord. Sidste år fik bybusserne i Aalborg udbetalt 264.000 kroner i bonus. I år blev det kun til godt 74.000 kroner. Det er et fald på mere end 70 procent. Samtidig steg bodsbetalingen fra 85.000 kroner i 2006 til 158.000 kroner i 2007. Det er en stigning på 86 procent. Nu vil Nordjyllands Trafikselskab tage den nuværende bonusmodel op til revision. - Vi har taget fat i både City Trafik og Arriva, og indgået en dialog omkring det her, siger han.